Exemplo et auctoritate patrum nostrorum instruimur ut ea que diuturne memorie commendare volumus in scripturis redigamus. Idcirco hujus scripti annotatione tam presentibus quam futuris notificamus, quod ego Henricus, Eduensis episcopus, Deo et beate Marie Belne et canonicis ejusdem ecclesie dono et concedo ecclesiam de Charriaco et Moressangiis, et ecclesiam de Marriniaco cum appenditiis suis, et in perpetuum quiete concedo habere. Hujus rei testes sunt: Stephanus de Rocha, archidiaconus Avalonis; Radulphus, archidiaconus Belne; Seguinus senescalcus; Galo canonicus; Gunterius archipresbiter Eduensis; Egidius, archipresbiter Belne; Gunterius, cellerarius. Actum est hoc apud Eduam, anno ab incarnatione Domini M°C° quinquagesimo.